# Forsikringsdækning

## Arbejdsskadeforsikring

Frivillige medarbejdere er omfattet af en lovpligtig arbejdsskadeforsikring. Forsikringen yder erstatning for skader, som opstår som følge af en arbejdsulykke, som indtræder, mens den frivillige er på arbejde hos Dansk Flygtningehjælp.

Der ydes erstatning for:

* Sygebehandling, genoptræning, hjælpemidler m.v.
* Erstatning for tab af erhvervsevne
* Godtgørelse for varigt mén
* Overgangsbeløb til efterladte ved dødsfald
* Erstatning for tab af forsørger
* Erstatningens størrelse fastsættes af forsikringsselskabet eller arbejdsskadestyrelsen iht. lovgivningen.

Vær opmærksom på, at der kan optræde følgeskader i forbindelse med en arbejdsskade. Det er derfor vigtigt at anmelde skaden, også selvom skaden synes ubetydelig på skadestidspunktet.

Vedr. brilleskader: Skader på briller dækkes, hvis skaden opstår i forbindelse med arbejdet, og brillerne bæres på skadetidspunktet. Forsikringen dækker reparationen, og hvis det ikke er muligt, et par nye briller af samme art og prisklasse, som de beskadigede.

Vedr. tandskader: Skader på tænder dækkes, hvis skaden er opstået ved en ulykke, f.eks. et fald. Tandskader, som opstår i forbindelse med indtagelse af mad i arbejdstiden (”tyggeskader”), er som hovedregel ikke dækket.

Selvrisiko: Der er ingen egentlig selvrisiko, men erstatningsbeløb fastsættes iht. lovgivningen.

## Erhvervsansvarsforsikring

Frivillige medarbejdere er omfattet af Dansk Flygtningehjælps erhvervsansvarsforsikring.

Forsikringen dækker Dansk Flygtningehjælps erstatningsansvar for skade, som den frivillige tilføjer 3.-mand (person eller ting).

Forsikringen dækker ikke skade på ting, der tilhører Dansk Flygtningehjælp, hvis skaden forårsages af en frivillig medarbejder. Derimod er personskade, som en frivillig påfører en anden medarbejder i Dansk (ansat eller frivillig), dækket.

Selvrisiko: Der er en selvrisiko på 10.000 kr.

## Løsøreforsikring

Dansk Flygtningehjælps ejendele er dækket på en løsørepolice.

Løsøreforsikringen er tegnet med henblik på at sikre sig mod store uheld, derfor den høje selvrisiko. En lavere selvrisiko ville medføre en højere præmie. Det betyder, at den enkelte afdeling selv må dække udgifter ved tyveri eller anden skade op til dette beløb.

Den frivilliges ejendele: Ejendele, som tilhører den frivillige selv, f.eks. computere, tasker, punge, tøj o. lign., er ikke dækket på denne police, men vil typisk være dækket på den frivilliges egen indboforsikring.

Selvrisiko: 30.000 kr.

## Bil

Kørsel i egen bil:

Dansk Flygtningehjælps biler er generelt dækket på en motorfællespolice for ansvar og kasko.

Hvis en frivillig bruger sin egen bil i forbindelse med en Dansk Flygtningehjælp aktivitet, er der følgende dækning på bilens ansvarsforsikring:

Passagererne er dækket på bilens motoransvarsforsikring, uanset hvem der har ansvaret, og uanset hvilken ulykke der er tale om (sammenstød og eneulykker).

Dækning for føreren (den frivillige) er mere kompliceret. Ved sammenstød er det modpartens motoransvarsforsikring, som dækker personskaden på føreren i hans egen bil – dette uanset, hvem der bærer ansvaret for ulykken. Ved eneulykker er der derimod ikke dækning for førerens personskade. Personskaden på den frivillige vil dog være dækket af arbejdsskadeforsikringen, hvis kørslen sker i Dansk Flygtningehjælp regi.

Kaskoskader på den frivilliges egen bil er dækket på bilens egen kaskoforsikring.

Dansk Flygtningehjælp har ingen forsikring, som dækker skader (ansvar/kasko) i forbindelse med kørsel i den frivilliges egen bil.

Tidspunkt for dækning:

Arbejdsskadeforsikringen og erhvervsansvarsforsikringen dækker i tilknytning til de aktiviteter, som den frivillige udfører for Dansk Flygtningehjælp. Det afgørende er, at der foreligger en aftale mellem den frivillige og Dansk Flygtningehjælp om at udføre aktiviteter for organisationen.